Slavutytxeko gudua

Slavutytxeko gudua 2022ko Ukrainaren inbasioaren parte izandako Kieveko erasoaldian gertatutako gudu militar bat izan zen, Slavutytx hiriaren kontrola helburua zuena, Txernobilgo Bazterketa Eremuko langileentzat horretarako eraikitako kokagunea. Errusiako Indarrek hiria erasotu eta setiatu zuten 2022ko martxoan zeharreko bederatzi egunetan zehar, ukrainar defendatzaileak hiritik kanpo bultzatuz. Konotopen bezala, errusiarrek Ukrainako agintariekin adostu zuten hirira ez sartzea, bizilagunek errusiar indarrei zein okupazioari aurka ez egitearen truke.

 Denbora-lerroa 

 Hasiera-setioa eta krisi humanitarioa 
Errusiako Indarrek Slavutytx inguratu zuten martxoaren 18an, hiria setiatuz eta hiritik kanpoko janari eta sendagai guztien sarrera moztuz. Hiriko elektrizitate-hornidura eten zen; honi erantzunez, Ukrenergoko langileek kaltetutako elektrizitate-lineak konpondu zituzten, hiria berriro konektatzeko. Orduan, Errusiako Indarrek berriro kaltetu zituzten linea horiek. Hiriaren kanpoaldean, gainera, segurtasun-kontrolak jarri zituzten, nahiz eta hiritik zibilak ebakuatzea ezinezkoa izan.

Borrokak areagotu egin ziren Slavutytx-eremuan martxoaren 23an, Errusiako Indarrek hiriaren kanpoaldeko segurtasun-kontrol batean tiro egin ostean. Slavutytxeko aldirietako bonbardaketek hurrengo egunean jarraitu zuten ere, setiatutako hiriaren barne-baldintzekin "hondamendi humanitario" gisa deskribatzen ziren bitartean. Martxoaren 25ean, frankotiratzaile errusiarrak hirian infiltratu zirela jakinarazi zuten; ondorioz, Slavutytxeko Udalak etxeratze-agindua ezarri zuen, bizilagunei hirian zehar mugitzea debekatuz.

 Gudu-amaiera eta Errusiaren erretiratzea 
Martxoaren 26an, Errusiako Indar Armatuak Slavutytxen sartu ziren aurkaririk gabe, kanpoaldeko kontrol-gune armatuak eraso ostean. Errusiako Indarrek hiri-ospitalea bereganatu zuten lehenik. Errusiako tropek Juri Fomitxev, Slavutytxeko alkatea, bahitu zutela jakinarazi zuten orduan; hala ere, Fomitxev handik gutxira kaleratu zuten, Errusiako inbasioaren aurka egun horretan bertan hiri-plazan egin zen protesta-elkarretaratze bat gelditzeko, non hiriko 5,000 bizilagun baino gehiagok hartu zuten parte. Tropa errusiarrek protesta abisu-tiroak jaurtiz eta jendetzara flash-granadak jaurtiz eten zuten, non, gutxienez, zibil bat zauritu zen. Flash-granadetatik ihesi zihoazen manifestarien irudiak sarean zabaldu ziren nazioartean; izan ere, zibilen protesta-elkarretaratze baketsu baten aurkako erasoa balizko gerra-krimen bat izan daiteke.

Protesta-agerraldian, Slavutytxeko alkateak hiri barruan indar militarrik edo armarik ez zegoela ziurtatu zien Errusiako Indarrei; ondorioz, erretiratu behar zirela esan zuen. Honi erantzunez, Errusiako Indarrak hirigunetik hiriko kanpoaldeko auzoetara erretiratu ziren.

Slavutytxeko alkateak onartu zuen errusiar indarrek hirian armak bilatzeko baimena eman ziela, lehen hauek hiritik erretiratzea ados zezaten. Prozesu hau martxoaren 27an amaitu zen, eta, ondorioz, Errusiako tropak Slavutytxetik irten ziren. Ondoren, korridore humanitarioak ezarri ziren, hornigaiak eta laguntza humanitarioa hirian sartu ahal izateko eta zibilei, bederatzi egunetan lehen aldiz, ebakuatuak izateko aukera emateko.

 Erreferentziak 

 Kanpo estekak 

Kategoria:2022ko Ukrainako inbasioa
Kategoria:2022ko Ukrainako inbasioko guduak